	
	
	




[bookmark: _GoBack][image: ]

Latvijas Biozinātņu un tehnoloģiju universitātes aģentūra
Latvijas Biozinātņu un tehnoloģiju universitātes
Malnavas koledža
Izglītības iestādes reģistrācijas Nr.4297002587
Nodokļu maksātāja reģistrācijas kods LV90000019505
Kļavu ielā 17, Malnavā, Malnavas pag., Ludzas nov., LV-5750
Tālrunis: 65733100, e-pasts: info@malnavaskoledza.lv


APSTIPRINĀTS
2025.gada 13.novembrī
Nr. 2.1.1/N/230






LBTU aģentūras “LBTU Malnavas koledža”

KVALITĀTES VADĪBAS
ROKASGRĀMATA



Versija 1.0



2025







	[image: ]
	Aktivitāte īstenota projekta Nr. 5.2.1.1.i.0/2/24/I/CFLA/002 "LBTU institucionālās kapacitātes stiprināšana izcilībai studijās un pētniecībā" ietvaros. Projekta mērķis ir veikt LBTU strukturālās pārmaiņas, lai veicinātu izcilību un augstākās izglītības un zinātnes kvalitātes un resursu ieguldījumu efektivitāti un starptautisko konkurētspēju.

[bookmark: _Toc213505893]Ievads

Latvijas Biozinātņu un tehnoloģiju universitātes (turpmāk tekstā - LBTU) aģentūra “Latvijas Biozinātņu un tehnoloģiju universitātes Malnavas koledža” (turpmāk tekstā – Koledža) ir Zemkopības ministrijas pārraudzībā esoša izglītības iestāde, kura izveidota pamatojoties uz Latvijas Republikas Ministru kabineta 2021. gada 7. jūlija rīkojumu Nr.487 „Par Malnavas koledžas reorganizāciju”, reorganizējot Izglītības un zinātnes ministrijas padotībā esošo valsts izglītības iestādi - Malnavas koledžu un nododot to atvasinātai publiskai personai - Latvijas Lauksaimniecības universitātei (LLU). Pamatojoties uz 30.05.2022. LLU Padomes  lēmumu Nr.6 un 31.08.2022. Konventa lēmumu Nr.11-5 apstiprinātajiem LLU Satversmes grozījumiem par Latvijas Lauksaimniecības universitātes nosaukuma maiņu uz Latvijas Biozinātņu un tehnoloģiju universitāte, Latvijas Lauksaimniecības universitātes aģentūras “Latvijas Lauksaimniecības universitātes Malnavas koledža” turpina darboties kā Latvijas Biozinātņu  un tehnoloģiju universitātes aģentūra “Latvijas Biozinātņu un tehnoloģiju universitātes Malnavas koledža”. LBTU ir Koledžas tiesību un saistību pārņēmēja.
Kvalitātes vadības rokasgrāmata (turpmāk – Rokasgrāmata) ir dokuments, kurā aprakstīta Koledžas kvalitātes vadības sistēma (turpmāk - KVS). Koledžas kvalitātes vadības sistēma balstās uz starptautiskā standarta ISO 9001:2015 prasībām un tiek nepārtraukti pilnveidota, lai nodrošinātu tās atbilstību labajai praksei un izcilības principiem.
Mūsdienīgas KVS ieviešana ir būtisks priekšnoteikums LBTU aģentūras “LBTU Malnavas koledža” pilnvērtīgai integrācijai LBTU konsolidācijas procesā, nodrošinot efektīvu pārvaldību un ilgtspējīgu attīstību. KVS ietvaros tiks izstrādāta un ieviesta resursu vadības un rezultātu pārvaldības sistēma, kā arī veikts atalgojuma un motivācijas sistēmas ārējais novērtējums (audits), lai identificētu stiprās puses, pilnveidojamas jomas un sagatavotu priekšlikumus uzlabojumiem, kas veicinās izglītības inovāciju ieviešanu un struktūrvienības darbības efektivitāti. Sistēmas izveide īstenota projekta “LBTU institucionālās kapacitātes stiprināšana izcilībai studijās un pētniecībā” (CFLA Nr. 5.2.1.1.i.0/2/24/I/CFLA/002) ietvaros, paredzot turpmāku virzību uz starptautiskā standarta “Investors in Excellence” (Investori izcilībā) sertifikāta iegūšanu.
Kvalitātes vadības sistēma attiecas uz visiem procesiem, kas saistīti ar profesionālās vidējās izglītības, īsā cikla profesionālās augstākās izglītības, tālākizglītības un ārpusformālās izglītības programmu īstenošanu, pētniecības un inovāciju aktivitātēm, kā arī ar šīm darbībām saistīto atbalsta un vadības procesu nodrošināšanu.
Rokasgrāmata izmantojama, lai nodrošinātu vienotu pieeju kvalitātes prasību integrēšanai visos Koledžas darbības procesos, kā arī lai veicinātu darbinieku, studējošo un citu ieinteresēto pušu informētību par koledžas kvalitātes standartiem un vadības sistēmu.
Rokasgrāmatas mērķis ir nodrošināt skaidru, vienotu un sistemātisku pieeju kvalitātes vadības sistēmas izpratnei un piemērošanai Koledžā. Tā kalpo kā vadlīnijas Koledžas darbiniekiem un studējošajiem, lai nodrošinātu atbilstību starptautiskā standarta ISO 9001:2015 prasībām un Koledžas kvalitātes politikai.
Rokasgrāmatas pielietojums:
· nodrošināt, ka visos Koledžas procesos tiek ievēroti vienoti kvalitātes vadības principi un prasības;
· palīdzēt procesu īpašniekiem un darbiniekiem izprast savu lomu un atbildību kvalitātes vadībā;
· kalpot par informācijas avotu studējošajiem un citām ieinteresētajām pusēm par Koledžas pieeju kvalitātes nodrošināšanai;
· veicināt kvalitātes sistēmas pārskatāmību, caurskatāmību un nepārtrauktu pilnveidošanu.

[bookmark: _Toc213505895]Informācija par koledžu
LBTU Malnavas koledža ir Latgales Lauksaimniecības izglītības centrs[1] ar stratēģisku nozīmi un tās mērķis ir veicināt augstas kvalitātes zināšanu un prasmju apguvi nepieciešamajās nozarēs, nodrošinot koledžas absolventu konkurētspēju mainīgajos sociālekonomiskajos apstākļos un sekmējot Latgales reģiona attīstību[2]. Koledža piedāvā pēc pamatskolas apgūt profesionālo vidējo izglītību autotransporta, lauksaimniecības, augkopības un komerczinības programmās, ir arī arodizglītības programmas dārzkopībā un lopkopībā, kā arī pēc vidusskolas ir pieejamas profesionālās vidējās izglītības programmas lopkopībā un augkopībā. Papildus koledža īsteno īsa cikla profesionālo augstākās izglītības studiju programmas autotransportā, uzņēmējdarbība lauksaimniecībā, augkopības, ražošanas un apstrādes programmas (skat. 2.2.1.tabulā.). 2025./2026. Studiju gadā Malnavas koledža ir uzsākta jauna īsā cikla profesionālās augstākās izglītības studiju programma: “Kokrūpniecības tehnoloģijas”, bet 2026./2027.studiju gadā tiek plānots uzsākt studentu uzņemšanu jaunā programmā “Viedais tūrisms un uzņēmējdarbība lauku teritorijās”. LBTU Malnavas koledžas darbība ir vērsta uz reģionālās attīstības veicināšanu, sagatavojot speciālistus, kuri spēj efektīvi strādāt lauku apvidos. Koledža cieši sadarbojas ar nozares uzņēmumiem un saimniecībām, nodrošinot studentiem prakses iespējas un pieredzi reālā darba vidē.

	Programma
	Ilgums
	Budžeta vietu skaits uz 2024./2025.m.g.

	Pēc pamatskolas

	Automehāniķis
	4
	84

	Lauksaimniecība
	4
	55

	Augkopība
	4
	17

	Komerczinības
	4
	20

	Pēc vidusskolas

	Lopkopība
	1,5
	-

	Augkopība
	1,5
	-

	Arodizglītība

	Dārzkopība
	1
	-

	Lopkopība
	1
	-

	Kopā:176

	Īsā cikla profesionālā augstākā izglītība

	Studiju programma “Autoservisa tehnoloģiju un pakalpojumu pārvaldība” 
	2,5/3
	39

	Studiju programma “Uzņēmējdarbība lauksaimniecībā”
	2/2,5
	20

	Studiju programma “Augkopība”
	2/2,5
	16

	Studiju programma “Kokrūpniecība”, LKI 5  “Kokapstrādes tehnologs”
	2,5/3
	5[3]

	Studiju programma “Viedais tūrisms un uzņēmējdarbība lauku teritorijās”, LKI 5 “Tūrisma pakalpojumu organizators”
	2/2,5
	*

	Kopā:75


 Tabula Nr. 1 Malnavas koledžas izglītības programmas

2025./2026. Mācību gadā LBTU Malnavas koledžā mācās 176 izglītojamie profesionālajā vidējā izglītībā un vairāk nekā 190 studenti pilna cikla profesionālās augstākās izglītības programmās. 
[bookmark: _Toc213505896]Vīzija
Malnavas koledža ir vadošais starptautiski atzīts Austrumlatvijas reģiona profesionālās izglītības, mūžizglītības, pētniecības un inovāciju centrs topošajiem un esošajiem tautsaimniecības profesionāļiem.
[bookmark: _Toc213505897]Misija
Inovatīva un konkurētspējīga izglītība un pētniecība aktuālās tautsaimniecības nozarēs, sekmējot  Austrumlatvijas reģiona attīstību un cilvēkresursu piesaisti.
[bookmark: _Toc213505898]Vērtības
LBTU Malnavas koledžas izaugsme būs iespējama, ja izglītības iestādes vērtības tiks īstenotas ikdienas darbā, tiks saņemts efektīvs un savlaicīgs atbalsts, LBTU Malnavas koledžas darbinieki un izglītojamie būs iekšēji vienoti, bet ar vēlmi realizēties gan reģionā, gan starptautiski, ja nepārtraukti tiks pilnveidotas visu iesaistīto prasmes un tiks realizēti labas pārvaldības principi. 
LBTU Malnavas koledžas VĒRTĪBAS: 
· sadarbība -  tiek veicināta starpinstitūciju un starptautiskas sadarbības attīstība izcilu mācību un pētniecības rezultātu sasniegšanā; tiek veidota sadarbība ar darba devējiem darba vidē balstītu mācību īstenošanā; sadarbībā ar uzņēmējiem tiek nodrošināta sagatavoto profesionāļu piesaiste Austrumlatvijas reģionam; sadarbībā ar reģiona uzņēmējiem tiek sekots vietējām un globālajām tendencēm tautsaimniecībā, spējot paredzēt un piedāvāt tādu izglītības saturu un formātu, kas veicina gan reģionu attīstību, gan indivīdu un organizāciju konkurētspēju rītdienas ekonomikā; 
· inovācijas – inovatīva profesionālā sagatavotība, padarot absolventus ekonomiski ražīgākus un emocionāli bagātākus, tā stiprinot cilvēkkapitāla vērtību un palielinot to produktivitāti gan personiskas dzīves kvalitātes celšanai, gan Austrumlatvijas reģiona izaugsmei; jaunu tehnoloģiju ieviešana un pielietošana jaunu un inovatīvu produktu un pakalpojumu radīšanā; labās prakses pārņemšana no citām izglītības iestādēm Latvijā un ārpus Latvijas;
· izcilība - izglītības procesā tiek īstenota individualizācija, modulārā pieeja un darba vidē balstītas mācības, tiek modernizēta mācību vide un uzlabota mācību vides un satura kvalitāte; tiek veidota atvērta, radoša un motivējoša darba vide labi sagatavotiem un ieinteresētiem pedagogiem;  tiek nodrošināta uzņēmējspēju apguve un veicināta mērķtiecība; tiek īstenotas talantu attīstības iniciatīvas un karjeras izglītības atbalsta pieeja, sekmējot izcilu profesionāļu sagatavošanu un tālākizglītību Austrumlatvijas reģionā prioritārās tautsaimniecības nozarēs; tiek īstenotas mērķtiecīgas investīcijas mācību vides, izglītojamo un pedagogu attīstībā; tiek uzturētas skolas 100 gadu darbības pieredzē un vietējās sabiedrības kultūrvidē balstītas tradīcijas, stiprinot vienotību skolu absolventu, pedagoģiskā personāla, reģiona uzņēmēju un dažādu iesaistīto sabiedrības grupu vidū.
[bookmark: _Toc213505899]Konteksts
Koledža sistemātiski analizē ārējos un iekšējos faktorus, kas ietekmē stratēģisko mērķu sasniegšanu un kvalitātes vadības sistēmas piemērotību. Ārējo faktoru izvērtēšanā tiek ņemti vērā izglītības politikas virzieni, darba tirgus tendences, normatīvās prasības un sociālekonomiskā situācija. Iekšējo faktoru analīzē tiek vērtēti resursi, darbinieku kompetence un iesaiste, infrastruktūras stāvoklis un procesu efektivitāte. Šī analīze veido pamatu uz datiem balstītai plānošanai un KVS pilnveidei.
[bookmark: _Toc213505900]Stratēģiskie mērķi
Koledžas stratēģiskie mērķi ir analizēti un detalizēti LBTU Malnavas koledžas attīstības un investīciju stratēģijā 2021.-2027.gadam. Stratēģiskās prioritātes ir izvēlētas un definētas tā, lai tās sekmētu Koledžas kopējo attīstību, ņemot vērā gan ārējās, gan iekšējās vides faktorus. 
[image: ]
Attēls Nr.1  Stratēģiskās prioritātes un rīcības virzieni
 
1.prioritāte. Augsti kvalificēti, kompetenti un uz izcilību orientēti pedagogi un akadēmiskais personāls.
 LBTU Malnavas koledža nodrošina pedagogu un akadēmiskā personāla zināšanu un prasmju pilnveidi atbilstoši mācību saturam un pieejai, koordinē dažādu pušu iesaisti un sadarbību metodiskajam un konsultatīvajam atbalstam profesionālajai pilnveidei un nodrošina aktuālu profesionālo kompetenču pilnveidi. Ir izstrādāta un ieviesta pedagogu un akadēmiskā personāla snieguma novērtēšanas kārtība, nodrošinot rezultātu sasaisti ar atalgojuma politiku. Papildus ir izveidotas daudzveidīgas sadarbības formas ar citām izglītības iestādēm, stiprinātas digitālās kompetences un kompetences studentcentrēta, iekļaujoša studiju procesa nodrošināšanai sadarbībai ar nozarēm. 
Galvenais rīcības virziens ir pedagogu un akadēmiskā personāla sagatavošana, piesaiste un attīstība.
 
2.prioritāte. Mūsdienīgs, kvalitatīvs un uz darba tirgū augsti novērtētu prasmju attīstīšanu orientēts izglītības pakalpojumu piedāvājums. 
LBTU Malnavas koledža ir izveidojusi un īsteno atpazīstamas profesionālās izglītības, tālākizglītības un mūžizglītības programmas Austrumlatvijas reģionam aktuālās tautsaimniecības nozarēs jaunajiem un esošajiem profesionāļiem, nodrošinot to izcilību un piekļuvi mērķgrupai.  LBTU Malnavas koledžā tiek īstenota internacionalizācija izcilības veicināšanai un sasniegšanai, ietverot audzēkņu, pedagogu un pedagoģisko darbinieku starptautiskās prakses un mācību mobilitātes, stratēģiskās starptautiskās sadarbības starp profesionālās izglītības iestādēm un starptautisku un starpkultūru dimensiju integrāciju LBTU Malnavas koledžas profesionālās izglītības programmu īstenošanā.
Galvenie rīcības virzieni ir:
1. izglītības satura un procesa attīstība;
2. izglītības vides attīstība;
3. izglītības attīstībai nozīmīgu partnerību veidošana. 
 
3.prioritāte. Atbalsts ikviena izaugsmei. 
LBTU Malnavas koledža veicina studentu sekmīgu dalību nacionāla un starptautiska mēroga pasākumos un studentu inovatīvo spēju attīstīšanu. Ir izveidota sekmīga sadarbība ar vietējo kopienu mācību procesa norisē, iesaistot vietējos sadarbības partnerus mācību procesā, kā arī tiek stiprināta sadarbība ar valsts iestādēm, organizācijām, uzņēmumiem un NVO. Koledža veic aktīvu darbu ar pieaugušiem izglītojamiem, nodrošinot iespēju saņemt individualizētu izglītības piedāvājumu, kurās pieaugušie varēs apgūt arī daļu no kvalifikācijas, kas viņiem nepieciešama izglītības turpināšanai vai darbam. Paredzēts izveidot pieaugušo un tālākizglītības centru, tai skaitā piedāvājot arī digitālo prasmju apmācību.
Galvenie rīcības virzieni ir:
1. institucionāli risinājumi atbalsta nodrošināšanai ikviena izaugsmei;
2. sadarbība un dalīta atbildība ar vietējo kopienu izglītības mērķu sasniegšanai;
3. pieaugušo izglītības attīstība.
 
4.prioritāte. Ilgtspējīga un efektīva izglītības sistēmas un resursu pārvaldība.
 LBTU Malnavas koledža ir izveidojusi efektīvu resursu (cilvēki, infrastruktūra, vide) pārvaldības modeli, veicinot pašu ieņēmumu no jaunu produktu un pakalpojumu pārdošanas palielināšanu, vienlaicīgi sekmējot pašu resursu atjaunošanu, attīstību un popularitāti Austrumlatvijas reģionā. 
 Galvenie rīcības virzieni ir:
1. izglītības sistēmas un iestāžu efektīvas pārvaldības veidošana;
2. pētniecībā un pierādījumos balstīta, lietotājcentrēta izglītības politika.
 
Katra no stratēģiskām prioritātēm aptver būtisku LBTU Malnavas koledžas pakalpojumu, funkciju un procesu spektru. Stratēģiskās  prioritātes ir izvēlētas un definētas tā, lai tās sekmētu LBTU Malnavas koledžas kopējo attīstību, ņemot vērā gan ārējās, gan iekšējās vides faktorus. Īstenojot LBTU Malnavas koledžas darbību visu izvēlēto stratēģisko prioritāšu sasniegšanā, LBTU Malnavas koledžas kā organizācija 2021.-2027.gadā kļūs par nākotnes veidotāju gan unikālu izglītības, gan unikālu individuālo pakalpojumu jomā un nostiprinās savu pozīciju tradicionālā izglītības piedāvājuma un individuālo pakalpojumu jomā. LBTU Malnavas koledžai ir augsts nozares līdera potenciāls un skaidri nepieciešamie resursi, lai pozitīvi ietekmētu pieprasījumu LBTU Malnavas koledžas piedāvājuma jomās. LBTU Malnavas koledžas galvenās darbības vērtības un sasaiste ar reģiona, Latvijas un Eiropas attīstības perspektīvām kļūs par panākumu pamatu.

Stratēģiskie mērķi 2021.-2027.gadam
Atbilstoši definētajām stratēģiskajām prioritātēm tika formulēti LBTU Malnavas koledžas 4 stratēģiskie mērķi, kā arī 15 uzdevumi to sasniegšanai rīcības virzienu kontekstā.
 
1. Stratēģiskais mērķis. Augsti kvalificēti, kompetenti un uz izcilību orientēti pedagogi un akadēmiskais personāls.
1.1. Rīcības virziens. Pedagogu un akadēmiskā personāla sagatavošana, piesaiste un attīstība.
Uzdevumi.
1.1.1. Nodrošināt regulāru pedagogu un akadēmiskā personāla profesionālo pilnveidi, metodisko un konsultatīvo atbalstu, mērķtiecīgi koordinējot dažādu pušu iesaisti un sadarbību.
1.1.2. Veidot ilgtspējīgus profesionālās pieredzes apmaiņas un sadarbības tīklus.
 
2. Stratēģiskais mērķis. Mūsdienīgs, kvalitatīvs un uz darba tirgū augsti novērtētu prasmju attīstīšanu orientēts izglītības pakalpojumu piedāvājums.
2.1.  Rīcības virziens. Izglītības satura un procesa attīstība.
Uzdevumi.
1.a.2. Nodrošināt kvalitatīvu profesionālo izglītību, saskaņojot prasmes un mācīšanās rezultātus ar darba tirgus prasībām un stiprinot LBTU LBTU Malnavas koledžas kā nozaru izcilības un inovāciju centru.
1.a.3. Nodrošināt mūsdienīgu, kvalitatīvu un pētniecībā balstītu augstākās izglītības piedāvājumu.
1.a.4. Nodrošināt lietišķās pētniecības attīstību lauksaimniecības, bioekonomikas un viedo lauksaimniecības tehnoloģiju jomā.
2.2. Rīcības virziens. Izglītības vides attīstība.
Uzdevumi.
2.2.1. Stiprināt LBTU Malnavas koledžas nodrošinājumu ar mūsdienīgas un kvalitatīvas izglītības īstenošanai nepieciešamajiem resursiem, mācību vidi un infrastruktūru. 
2.3. Rīcības virziens. Izglītības attīstībai nozīmīgu partnerību veidošana. 
Uzdevumi.
2.3.1. Internacionalizācijas veicināšana un nodrošināšana mūsdienīgas un kvalitatīvas izglītības attīstībai.
2.3.2. Izglītības un tautsaimniecības nozaru sadarbība.
 
3.stratēģiskais mērķis. Atbalsts ikviena izaugsmei.
3.1. Rīcības virziens. Institucionāli risinājumi atbalsta nodrošināšanai ikviena izaugsmei.
Uzdevumi.
3.1.1. Nodrošināt iekļaujošas izglītības pieeju visos izglītības līmeņos.
3.1.2. Nodrošināt izcilības un individuālo kompetenču attīstību, īstenojot nacionāla un starptautiska mēroga pasākumus.
3.2. Rīcības virziens. Sadarbība un dalīta atbildība ar vietējo kopienu izglītības mērķu sasniegšanai.
Uzdevumi.
3.2.1. Veicināt vecāku iesaisti un atbalstu skolēna izglītības mērķu sasniegšanai.
3.2.2. Stiprināt kopienas mēroga sadarbību (pašvaldības ietvaros) indivīda izaugsmei.
3.3. Rīcības virziens. Pieaugušo izglītības attīstība.
Uzdevumi. 
3.3.1. Kvalitatīvs un pieejams pieaugušo izglītības piedāvājums.
3.3.2. Ilgtspējīgas pieaugušo izglītības sistēmas attīstība.
 
4.stratēģiskais mērķis. Ilgtspējīga un efektīva izglītības sistēmas un resursu pārvaldība.
 4.1. Rīcības virziens.  Izglītības sistēmas un iestāžu efektīvas pārvaldības veidošana.
Uzdevumi.
4.1.1. Efektīvu izglītības iestāžu pārvaldības modeļu attīstība un iestāžu vadības kapacitātes stiprināšana pārmaiņu vadībā, “mācīšanās organizācijas” pieejas īstenošanā un izglītības resursu koplietošanā.
4.2. Rīcības virziens. Pētniecībā un pierādījumos balstīta, lietotājcentrēta izglītības politika.
Uzdevumi.
4.2.1. Pilnveidot izglītības kvalitātes vadības un monitoringa sistēmu.

[bookmark: _Toc213505901]Ieinteresētās puses
Ieinteresēto pušu definēšana ir nozīmīga Koledžas kvalitātes vadības sistēmas sastāvdaļa, jo tā nodrošina sistemātisku izpratni par personām un organizācijām, kuras ietekmē koledžas darbība vai kuras ir ieinteresētas tās rezultātos. Šis process palīdz noteikt un sabalansēt dažādu pušu vajadzības un gaidas, lai lēmumu pieņemšana un procesu vadība būtu pamatota un atbilstoša gan iekšējai, gan ārējai videi. Ieinteresēto pušu analīze ir cieši saistīta ar akreditācijas prasībām, jo tā apliecina koledžas spēju identificēt un uzraudzīt faktorus, kas ietekmē kvalitāti, atbilstību un ilgtspējīgu attīstību, kā arī nodrošina pierādījumus par sistēmisku pieeju kvalitātes pārvaldībā atbilstoši ISO 9001 un augstākās izglītības kvalitātes nodrošināšanas standartiem.

[image: ]
Attēls Nr.2 Ieinteresētās puses

Koledža identificē un regulāri izvērtē ieinteresēto pušu vajadzības, gaidas un prasības, kas ietekmē kvalitātes vadības sistēmas piemērotību un mērķu sasniegšanu. To vajadzību apzināšana notiek, izmantojot aptaujas, sadarbības sanāksmes, darba devēju padomju secinājumus, auditus un regulāru komunikāciju. Apkopotā informācija tiek izmantota lēmumu pieņemšanā, kvalitātes mērķu noteikšanā un procesu pilnveidē.
Ieinteresēto pušu vajadzības, gaidas un ietekme ir identificētas un analizētas Koledžas stratēģijā, nodrošinot to integrāciju plānošanas, lēmumu pieņemšanas un kvalitātes vadības procesos.



[bookmark: _Toc213505902]Pārvaldības struktūra

LBTU Malnavas koledžas organizatoriskā struktūra nodrošina pārskatāmu pārvaldības modeli, skaidri definējot koledžas lēmējinstitūcijas, koleģiālās institūcijas un izpildinstitūcijas, kā arī to savstarpējās atbildības un hierarhiju. Struktūrshēma atspoguļo koledžas vadības līmeņus un funkciju sadalījumu, nodrošinot, ka katra struktūrvienība darbojas saskaņā ar Kvalitātes vadības sistēmas prasībām un noteikto kompetenci. Šāda uzbūve veicina efektīvu pārvaldību, konsekventu lēmumu pieņemšanu un institucionālās atbildības caurskatāmību.
[image: Attēls, kurā ir teksts, ekrānuzņēmums, fonts, cipars

Mākslīgā intelekta ģenerētais saturs var būt nepareizs.]
Attēls Nr.3 LBTU aģentūras “LBTU Malnavas koledža” organizatoriskā struktūra

[bookmark: _Toc213505903]Iekšējā un ārējā komunikācija

1.mērķis:  Paaugstināt LBTU Malnavas koledžas kā vadošā Austrumlatvijas reģiona profesionālās izglītības, mūžizglītības, pētniecības un inovāciju centra atpazīstamību. 
Plānotais rezultāts:
· Malnavas koledža ir atpazīstama mērķa grupu vidū;
· LBTU Malnavas koledžas daudzveidīgie sasniegumi tiek atzinīgi vērtēti darba devēju vidū;
· Malnavas koledžai ir pozitīvs starptautisko sadarbības partneru novērtējums;
· Malnavas koledžai ir izveidots veiksmīgs ārējais tēls.
 
2.mērķis: Izveidot efektīvu un rezultatīvu ārējās komunikācijas sistēmu un nodrošināt tās optimālu funkcionēšanu.
Plānotais rezultāts:
· ir izveidota un darbojas ārējās komunikācijas sistēma;
· ārējās komunikācijas īstenošanai ir noteikts atbilstošs darbinieks;
· ārējās komunikācijas veidošanā līdzdarbojas iesaistītās puses;
· ārējās komunikācijas sistēma darbojas efektīvi un rezultatīvi.
 
3.mērķis: Optimizēt LBTU Malnavas koledžas iekšējās komunikācijas procesus iesaistīto pušu līdzdalības lēmumu pieņemšanā veicināšanai.
Plānotais rezultāts:
· ir izveidota un darbojas iekšējās komunikācijas digitālā platforma;
· ir aktualizēta kvalitātes vadības sistēma;
· iekšējās komunikācijas digitālā platforma tiek regulāri izmantota savstarpējai saziņai;
· iekšējās komunikācijas digitālās platformas ieviešana ir veicinājusi iesaistīto pušu līdzdalību lēmumu pieņemšanā.
 
Komunikācijas mērķa grupas
 LBTU Malnavas koledžas prioritārās mērķa grupas.
· Esošie izglītojamie - ir nepieciešama aktuāla informācija par izglītības procesu norisi; aktīvi un pasīvi iesaistās lēmumu pieņemšanas procesos Malnavas koledžā.
· Vispārizglītojošo skolu 8.-9.klašu audzēkņi – jaunieši, kas vēl nezina, kādu turpmāko izglītības virzienu īstenot un vai vispār vēlas to darīt; jaunieši, kam ir skaidra ievirze pēc 9.klases; dzīvesvieta Austrumlatvijas reģionā; jaunieši no ģimenēm, kas nodarbojas ar lauksaimniecību. Jaunieši šajā vecumposmā ir izvēles priekšā, ko darīt pēc 9.klases beigšanas un/vai kur mācīties, tiem ir aktuāli praktiski iepazīt dažādus piedāvājumus, lai saprastu, kas tieši jauniešus varētu interesēt un vai ir tiem piemērots piedāvājums, kā arī ir interese, kā nodrošināt sev iztiku nākotnē.
· Vidusskolas izglītības programmu audzēkņi - jaunieši, kas vēl nezina, kādu turpmāko izglītības virzienu īstenot un vai vispār vēlas mācīties pēc vidusskolas absolvēšanas; jaunieši, kam ir skaidra ievirze pēc vidusskolas programmas apguves un kuri mērķtiecīgi meklē savām interesēm atbilstošas izglītības programmas; jaunieši, kuri dzīvo Austrumlatvijas reģionā un kuriem interesē augstākās izglītības iegūšana / iespēja studēt par valsts budžeta līdzekļiem un nodrošināt sev iztiku nākotnē.
· Vidējo profesionālo izglītības iestāžu izglītojamie - jaunieši, kas drīzumā plāno absolvēt (vai ir jau absolvējuši) profesionālās izglītības iestādi un vēlas turpināt izglītību koledžas programmā; jaunieši, kuri dzīvo Austrumlatvijas reģionā un kuriem interesē augstākās izglītības iegūšana / iespēja studēt par valsts budžeta līdzekļiem un nodrošināt sev iztiku nākotnē.

Atsevišķa prioritārā mērķa grupa ir pieaugušo izglītības sektors.
· Pieaugušie - skaidri apzinās, ko vēlas savas izglītošanas jomā; ir mērķtiecīgi darbam nepieciešamo zināšanu un zināšanu apliecinošu dokumentu ieguvē; dzīvo Austrumlatvijas reģionā; ir nodarbināti LBTU Malnavas koledžas piedāvāto izglītības programmu nozarēs vai vēlas tajās uzsākt darbību; meklē papildus nodarbinātības iespējas un/vai vēlas dažādot savu uzņēmumu/darbības piedāvājumu (pakalpojumi un produkti); kā arī tie, kam nepieciešams iegūt noteiktu, normatīvo aktu prasībām atbilstošu izglītību.
 
LBTU Malnavas koledžas sekundārās mērķa grupas.
· Darba devēji un nozaru asociācijas - darbības vieta - Austrumlatvija; darbības joma ir saistīta ar LBTU Malnavas koledžas piedāvāto izglītības programmu nozarēm; nodrošina atalgojumu virs vidējā nozarē un reģionā; meklē kvalificētus speciālistus gan sezonas, gan pastāvīgai nodarbinātībai; atsevišķos gadījumos meklē darbiniekus ar atbilstošām zināšanām/pieredzi, kas darbu var uzsākt nekavējoties.
· Vecāki un vietējo kopienu pārstāvji - iesaistās savu bērnu, mazbērnu, radu bērnu izglītības iestāžu izvēlē (8.-9.klase) vai ir saistība ar izglītojamajiem; atbalsta profesionālās izglītības pieeju; dzīvesvieta - Latgales / Vidzemes reģions; nodarbošanās saistīta ar LBTU Malnavas koledžas piedāvāto izglītības programmu nozarēm; uzskata, ka bērnam jāturpina izglītība; ir ieinteresēti, ka ģimenē ir izglītots ģimenes loceklis, kas ērti spēj līdzdarboties ģimenes uzņēmuma darbības attīstībā; ir atvērti izglītības pakalpojumu pieejamības attīstībai tuvējā apkārtnē.
· Pašvaldības un nevalstiskās organizācijas - nodarbošanās saistīta ar LBTU Malnavas koledžas piedāvāto izglītības programmu nozarēm; ir atvērtas izglītības pakalpojumu pieejamības attīstībai tuvējā apkārtnē.
· Lauksaimniecības zemju  īpašnieki/nomnieki - ir īpašumā lauksaimniecības zemes un mežaudzes, bet pašu rīcībā nav pietiekama lauksaimniecības/mežizstrādes tehnika zemes/mežu apstrādei; apstrādājamā lauksaimniecības zeme un/vai meži atrodas Malnavā un līdz 30 km rādiusā; atbalsta jauniešus darba vidē balstītu izglītību.
· Lauku tūristi - lauku tūrisma pakalpojumu lietotāji, kuri interesējas par vēsturi, Latgales reģionu, kam patīk praktiski līdzdarboties izziņas procesā, ir interese apgūt jaunas prasmes; dzīvesvieta - visa Latvija, Dienvidigaunija; ir interese iepazīt vēsturiskas nodarbes Latgales reģionā un/vai apgūt jaunas tradicionālās prasmes; aizrauj atpūta pie dabas un Latgales iepazīšana.
· Pasākumu organizatori grupām vasaras/ziemas brīvlaikos - darbības veids ir pasākumu organizēšana; ir piesaistīti dažādu finansētāju līdzekļi; atbalsta Latgales iepazīšanu un reģiona attīstību; organizē pasākumus līdz 300 cilvēkiem; pasākumi ir saistīti ar profesionālo darbību/nodarbošanos amatieru līmenī (sports, kultūra); interesē pilns pasākumu organizēšanas serviss vienuviet par konkurētspējīgu cenu; interesē piekļuve daudzveidīgiem dabas resursiem.
· Sociālie un starptautiskie partneri - darbības joma ir saistīta ar LBTU Malnavas koledžas piedāvāto izglītības programmu nozarēm Latvijā un ārpus tās; iesaistīti lēmumu pieņemšanas procesos vietējā, reģionālā un nacionālā līmenī.

[bookmark: _Toc213505905]Komunikācijas kanāli/metodes
 
	Kanāls
	Metode
	Regularitāte

	LBTU Malnavas koledžas tīmekļa vietne iekšējai/ārējai komunikācijai www.malnavaskoledza.lv 
	Ziņas
Dokumenti
	1x nedēļā
Pēc izpildes

	MyKoob saziņai ar izglītojamajiem
	Ziņas, aptaujas
	Pēc izpildes

	E-kursi saziņai ar studentiem
	Čats, ziņas, aptaujas
	Pēc izpildes

	Elektroniskais žurnāls saziņai ar vecākiem
	Informācija par aktualitātēm
	1x mēnesī

	Sociālie tīkli (Facebook, Instagram, TikTok, YouTube) mērķa grupu informēšanai
	Ziņas (t.sk. fotogrāfijas)
	2x nedēļā

	Vispārizglītojošo skolu informācijas platformas
	Reklāmas plakāti
	4x gadā

	Klātienes tikšanās, t.sk. karjeras dienu pasākumos, izstādēs, konkursos, ar sadarbības partneriem, skolās
	Dalība
Prezentreklāma
	10x gadā
3 veidi

	Austrumlatvijas reģiona pašvaldību informatīvie tūrisma izdevumi
	Reklāmas saturs (t.sk. fotogrāfijas un cenu lapas)
	2x gadā

	Specializētās pasākumu organizatoru/ NVO/ sporta un mākslas skolu komunikācijas platformas un/vai tematiskas grupas
	Reklāmas saturs (t.sk. fotogrāfijas un cenu lapas)
	4x gadā

	Novadu pašvaldībās esošie sludinājumu dēļi
	Reklāmas saturs (t.sk. fotogrāfijas un cenu lapas)
	4x gadā

	Reģiona pašvaldību sociālie tīkli (mājas lapas, Facebook)
	Preses relīzes, ziņas
	2 x gadā

	Latgales plānošanas reģiona sociālie tīkli
	Preses relīzes, ziņas
	 

	Reģionālie mediji
	Preses relīze/publikācija (t.sk. fotogrāfijas)
	4x gadā


Tabula Nr.2 Komunikācijas kanāli/metodes

Iekšējās komunikācijas uzdevumi ir informācijas nodrošināšana – resursu pārvalde,  izmaiņu koordinēšana, efektivitāte, sakaru uzturēšana – tīkla, iesaistes nodrošināšana, ilgtspējīguma un efektivitātes nodrošināšana, veicinot darba komandas attiecību nostiprināšanu.
Iekšējai komunikācijai izglītības iestādē jānodrošina:
· saskaņota pedagoģiska darbība; 
· personāla un pedagogu motivēšana;
· cilvēkcentrēta pieeja;
· cieņpilna komunikācija.
· sadarbība visos līmeņos.
 
Iekšējās komunikācijas mērķis: optimizēt LBTU Malnavas koledžas iekšējās komunikācijas procesus iesaistīto pušu līdzdalības lēmumu pieņemšanā veicināšanai.
Iekšējās komunikācijas izaicinājumi – nepietiekama personāla un pedagogu iesaiste lēmumu pieņemšanā, nepilnīga iekšējo procesu, dokumentu pārvaldības digitalizācija, komunikācijas prasmju nepietiekamība, paaudžu saskarsmes problēmas, novērtēšanas sistēmas trūkums. Izaicinājums ir arī LBTU Malnavas koledžas kolektīva informēšana par attīstības un investīciju stratēģiju, koledžas turpmākajiem attīstības mērķiem un uzdevumiem, lai katrs darbinieks / pedagogs izprastu savu iesaisti un ieguldījumu izglītības iestādes attīstībā.
 
Iekšējās komunikācijas uzdevumi:
· ir izveidota un darbojas iekšējās komunikācijas digitālā platforma;
· iekšējās komunikācijas digitālā platforma tiek regulāri izmantota savstarpējai saziņai;
· ir ieviesta dokumentu pārvaldības sistēma;
· iekšējā komunikācijas sistēma tiek izmantota kvalitatīvi un produktīvi;
· tiek nodrošināta iesaistīto pušu regulāra atgriezeniskā saite;
· ir izstrādāta darbinieku novērtēšanas sistēma;
· ir veikta darbinieku un pedagogu digitālo prasmju paaugstināšana;
· ir ieviestas kolektīva formālas un neformālas tradīcijas - kopīgi pasākumi valsts svētkos, profesionālajos svētkos, nozares svētkos;
· izstrādāts darbinieku un pedagogu motivācijas paaugstināšanas pasākumu plāns;
· ir piedāvāti saskarsmes un personiskās izaugsmes pasākumi un apmācības; 
· iekšējās komunikācijas digitālās platformas ieviešana ir veicinājusi iesaistīto pušu līdzdalību lēmumu pieņemšanā.
 
Iekšējās komunikācijas īstenošanai nepieciešamie resursi:
· sabiedrisko attiecību speciālists;
· dokumentu pārvaldības sistēmas speciālists;
· IKT atbalsta personāls;
· programmatūra;
· materiāli un tehnika iekšējās komunikācijas sistēmas uzturēšanai;
· izstrādāts komunikācijas plāns.
 
Galvenie iekšējās komunikācijas kanāli:
· Microsoft Office 365 komunikācijas rīki;
· LBTU Malnavas koledžas mājas lapa;
· WhatsApp saziņas rīks;
· dokumentu pārvaldības sistēmas (Hops moduļi, Namejs);
· tiešsaistes sanāksmju rīki;
· tikšanās klātienē.

LBTU Malnavas koledža ir Latvijas Biozinātņu un tehnoloģiju universitātes (LBTU) dibināta valsts finansēta izglītības iestāde, kas darbojas Zemkopības ministrijas pārraudzībā un ir organizēta kā LBTU aģentūra. Koledža tika izveidota, reorganizējot iepriekš Izglītības un zinātnes ministrijas padotībā esošo Malnavas koledžu, pamatojoties uz Ministru kabineta 2021. gada 7. jūlija rīkojumu Nr.487. LBTU Malnavas koledža ir Koledžas tiesību un saistību pārņēmēja.
Koledžas darbība tiek īstenota pastarpinātās pārvaldes formā, ievērojot LBTU Satversmi, LBTU normatīvos aktus un Latvijas Republikas likumus. LBTU ir Koledžas dibinātājs, kas:
· nodrošina nepieciešamos finanšu un materiālos resursus;
· pārrauga izglītības kvalitāti un normatīvo aktu ievērošanu;
· veido iekļaujošu vidi izglītības procesā;
· apstiprina Koledžas stratēģiskos dokumentus, budžetu un atsevišķus iekšējos normatīvos aktus.
Koledžas stratēģiskā specializācija un studiju programmu attīstība tiek saskaņota ar LBTU. Lēmumus par studiju programmu izstrādi, slēgšanu un attīstību pieņem Koledžas Dome, saskaņojot ar LBTU rektoru. Tāpat Koledžas struktūrvienību izveide, reorganizācija un likvidācija notiek saskaņā ar LBTU rektora apstiprinājumu.
Koledžas budžets ir daļa no LBTU budžeta, un valsts dotācijas apjomu apstiprina LBTU Padome. Koledža sagatavo un iesniedz finanšu pārskatus LBTU, kas tiek iekļauti LBTU konsolidētajā gada pārskatā. Koledžas reorganizāciju vai likvidāciju var ierosināt tikai LBTU Padome pēc LBTU rektora ierosinājuma.
Koledžas direktoru izvēlas LBTU, organizējot atklātu konkursu, un darba līgumu ar viņu slēdz LBTU rektors. Direktors ir Koledžas augstākā amatpersona, kas pārstāv Koledžu visās institūcijās, nodrošina tās attīstību un īsteno LBTU Malnavas koledžas stratēģiju.

[bookmark: _Toc213505908]Kvalitātes politika

Malnavas koledža nodrošina profesionālās vidējās izglītības, īsā cikla augstākās izglītības, tālākizglītības un mūžizglītības programmu kvalitatīvu, mūsdienīgu un darba tirgus prasībām atbilstošu īstenošanu, balstoties uz caurskatāmu pārvaldību, digitāli atbalstītiem procesiem un nemitīgu pilnveidi. Koledža apņemas uzturēt atbilstību normatīvajiem aktiem, ISO 9001 prasībām un LBTU kopējai kvalitātes vadības pieejai, nodrošināt efektīvu resursu pārvaldību, sistemātiski uzraudzīt rezultātus, iesaistīt darbiniekus un ieinteresētās puses, kā arī veicināt inovatīvu un drošu mācību vidi, kas sekmē studentu profesionālo izaugsmi un ilgtspējīgu reģiona attīstību.

[bookmark: _Toc213505909]Kvalitātes principi
Koledžas kvalitātes politika balstās uz šādiem kvalitātes vadības principiem:
· Studējošo un ieinteresēto pušu vajadzību apzināšana un iesaiste – nodrošināt, lai studiju process, pakalpojumi un atbalsts atbilstu gan studējošo, gan darba tirgus un sabiedrības vajadzībām.
· Atbilstība standartiem un normatīvajiem aktiem – ievērot ISO 9001:2015 prasības un normatīvo regulējumu, nodrošinot uzticamu kvalitātes vadības sistēmas darbību.
· Nepārtraukta pilnveidošana un pastāvīga uzlabošana – sistemātiski analizēt un uzlabot procesus, balstoties uz novērtējumiem, auditiem un darbinieku/ studējošo ieteikumiem.
· Darbinieku iesaiste un kompetence – veicināt personāla profesionālo pilnveidi un iesaisti kvalitātes uzlabošanā.
· Ilgtspēja un sabiedrības atbildība – attīstīt izglītības un saimniecisko darbību, ņemot vērā vides, sociālās un ekonomiskās ilgtspējas aspektus.
· Klimatneitralitāte - īstenot „Zaļā kursa” un aprites ekonomikas principus kā daļu no ilgtspējīgas attīstības mērķiem.

[bookmark: _Toc213505910]Kvalitātes mērķi:
1. Nodrošināt Koledžas stratēģisko mērķu izpildi.
2. Nodrošināt visu ieinteresēto pušu apmierinātības līmeņa nepārtrauktu paaugstināšanu.
3. Nodrošināt, ka vismaz 90% studējošo ir apmierināti ar studiju procesa kvalitāti un atbalsta pakalpojumiem.
4. Absolvē 90% studējošo.
5. Katru gadu veikt visu procesu pārskatīšanu un aktualizēšanu atbilstoši kvalitātes vadības ciklam.
6. Veicināt absolventu nodarbinātību reģionā – sasniegt, ka vismaz 80% absolventu atraduši darbu savā specialitātē vai turpina studijas.
7. Ieviest un uzturēt efektīvu iekšējās komunikācijas un sadarbības sistēmu, lai visi darbinieki un studējošie būtu informēti par kvalitātes prasībām un sasniegumiem.
8. Regulāri identificēt un pārvaldīt riskus, kas var ietekmēt studiju un administratīvos procesus, nodrošinot savlaicīgus risku mazināšanas pasākumus.

Kvalitātes politika katru gadu tiek pārskatīta un tās piemērotība apliecināta Vadības pārskatā.
Koledžas vadība nodrošina atbilstošu resursu pieejamību kvalitātes vadības sistēmas ieviešanai, uzturēšanai un nepārtrauktai efektivitātes uzlabošanai.

[bookmark: _Toc213505911]Procesu pieeja

Koledžas pārvaldībā tiek īstenota procesu pieeja, nodrošinot darbības sistemātiskumu, integritāti, pārskatāmību un kvalitātes uzturēšanu. Procesi tiek izstrādāti, pārraudzīti un pilnveidoti, lai radītu arvien pieaugošu vērtību atbilstoši ieinteresēto pušu vajadzībām, kā arī lai katrs darbinieks apzinātos savu vietu un lomu Koledžas darbības nodrošināšanā un pilnveidē. Detalizētu procesu pārvaldību nosaka ārējie normatīvie akti, Koledžas iekšējie organizatoriskie un vadības dokumenti, procesu karte un procesu apraksti.
Par procesu pārvaldības īstenošanu un uzraudzību atbildīgi ir kvalitātes vadītājs un procesu īpašnieki, bet stratēģiskā līmenī par sistēmu atbildīga ir Koledžas augstākā amatpersona – direktors.

	Līmenis
	Atbildīgā persona
	Loma

	Stratēģiskais
	Koledžas direktors
	Nodrošina procesu pārvaldības sistēmu atbilstību stratēģiskajiem mērķiem, apstiprina procesu karti

	Operacionālais
	Kvalitātes vadītājs, procesu īpašnieki
	Procesu izstrāde, uzraudzība, pilnveidošana


Tabula Nr.3 Atbildības procesu pārvaldības sistēmā

Procesu pārvaldības sistēma nodrošina principu īstenošanu attiecībā uz procesiem:
· nepārtraukta pilnveidošana – regulāra procesu un efektivitātes izvērtēšana, priekšlikumu izstrāde pilnveidošanai un kļūdu novēršanai, to ieviešana;
· līdzdalība – visu līmeņu darbinieku iesaistīšanās kvalitātes uzturēšanā;
· mērāmība – balstīšanās statistiski noteiktos plānotos rezultātos un efektivitātes rādītājos;
· efektivitāte – pastāvīga procesu pārskatīšana un neefektīvo darbību uzlabošana vai likvidēšana;
· sistēmiskums – procesu pārvaldība aptver visus Koledžas procesus;
· orientēšanās uz klientu – procesiem jāatbilst iekšējo un ārējo klientu vajadzībām un gaidām;
· stratēģiskums – darbība balstās uz Koledžas stratēģisko politiku un mērķiem.

Procesu vadības sistēma nodrošina:
· efektīvu darbības organizēšanu un resursu izmantošanu;
· skaidru atbildības un pienākumu sadalījumu starp darbiniekiem;
· atbilstību normatīvo aktu un kvalitātes vadības sistēmas prasībām;
· nepārtrauktu procesu uzlabošanu, balstoties uz novērtējumu un atgriezenisko saiti;
· vienotu pieeju risku identificēšanai, novērtēšanai un vadībai procesu ietvaros.

Koledžas procesu pārvaldībā tiek izmantota sistemātiska pieeja, sasaistot katru procesu ar Deminga ciklu – Plānošana, Izpilde, Pārbaude un Rīcība. Ne retāk kā reizi gadā tiek veikta procesu snieguma novērtēšana, analizējot atbilstību mērķiem un identificējot novirzes, pēc kā tiek veikti uzlabojumi, lai nodrošinātu pastāvīgu kvalitātes celšanu un efektivitātes uzlabošanu. Šāda cikliska pieeja veicina procesu integritāti, mērķtiecīgu uzlabošanu un kopējo Koledžas darbības kvalitāti.


Attēls Nr.4 Deminga aplis


[bookmark: _Toc213505912]Procesu karte
Visi procesi ir kartēti atbilstoši Koledžas funkcijām un sadalīti trīs līmeņos: vadības procesi, pamatdarbības procesi un atbalsta procesi.
Procesu līmeņi:
1. Vadības procesi – stratēģijas, politikas, plānošanas un iekšējās kontroles nodrošināšana;
2. Pamatdarbības procesi – mācību, pētniecības un attīstības procesi;
3. Atbalsta procesi – administrācija, infrastruktūra un resursu nodrošinājums.

Attēls Nr.5 Procesu karte

Koledžas procesi ir savstarpēji integrēti un veido vienotu kvalitātes vadības sistēmu, kur katrs process nodrošina iepriekšējā procesa rezultātu izmantošanu nākamajā posmā. Vadības procesi nosaka stratēģiju un kvalitātes prasības, pamatprocesi nodrošina izglītības programmu īstenošanu, savukārt atbalsta procesi garantē resursu pieejamību, infrastruktūru, IT atbalstu un administratīvos pakalpojumus. Procesu mijiedarbība tiek attēlota procesā kartē, un tās koordinācija tiek nodrošināta caur regulāru uzraudzību, KPI analīzi, auditiem un vadības pārskatiem.

[bookmark: _Toc213505913]Procesa apraksts
Katrs process ir detalizēti aprakstīts ar skaidru mērķi, darbību secību, iesaistītajām pusēm, rezultātiem, attiecināmajiem normatīvajiem aktiem, snieguma rādītājiem un procesu nodrošināšanas riskiem. Katram procesam ir procesa pārvaldnieks un īpašnieks, savukārt procesa veikšanā piedalās vairāki dalībnieki. Procesa norisi reglamentē attiecīgie normatīvie dokumenti (nolikumi, noteikumi, kārtības), kā arī noteikti rezultatīvie rādītāji, kas mēra efektivitāti, datu un informācijas ieguves avotus, mērījumu veikšanas regularitāti un to apkopošanu. Šo mērījumu mērķis ir sniegt skaidru izpratni par stratēģisko un taktisko mērķu sasniegšanu un procesa efektivitāti. Sistemātiska procesu uzraudzība un rādītāju novērtēšana ļauj pārliecināties, ka procesu īstenošana notiek atbilstoši prasībām un noteiktajiem mērķiem.

	Elements
	Apraksts

	Mērķis
	Skaidri definēts katra procesa mērķis

	Darbību secība
	Detalizēts procesu soļu apraksts

	Iesaistītās puses
	Procesa dalībnieki, īpašnieks un pārvaldnieks

	Rezultāti
	Sagaidāmie rezultāti, atbilstība normatīviem

	Normatīvie akti
	Saistītie iekšējie un ārējie regulējumi

	Snieguma rādītāji
	Efektivitātes un kvalitātes mērījumi

	Riski
	Identificētie procesa nodrošināšanas riski

	Normatīvie dokumenti
	Nolikumi, noteikumi un kārtības, kas reglamentē procesu


Tabula Nr.4 LBTU Procesu pārvaldības elementi

[bookmark: _Toc213505914]Procesu dokumentu hierarhija
Koledžas procesu dokumentācija veidota kā vienota sistēma, kurā stratēģija nosaka attīstības virzienus, Koledžas nolikums – pārvaldības pamatus, bet struktūrvienību nolikumi un procedūras reglamentē būtiskos darbības aspektus. Visiem procesiem ir izstrādāti procesu apraksti, kas definē atbildības, galvenās darbības un rezultātus, daļēji pildot procedūru funkciju. Koledžā tiek uzturēts vienots iekšējo normatīvo aktu reģistrs, nodrošinot dokumentu aktuālumu un pieejamību. Šāda pieeja sekmē konsekventu rīcību un atbilstību Kvalitātes vadības sistēmas prasībām.

[bookmark: _Toc213505915]Risku vadības metodoloģija

Risku vadības mērķis ir nodrošināt, ka Koledža tiek sistemātiski identificēti, novērtēti un pārvaldīti riski, kas var ietekmēt koledžas stratēģisko mērķu, akadēmiskās un saimnieciskās darbības, kā arī reputācijas sasniegšanu. Risku vadības process ir vērsts uz:
· savlaicīgu potenciālo apdraudējumu atklāšanu;
· risku ietekmes mazināšanu uz koledžas darbību un resursiem;
· iespēju izmantošanu, kas veicina koledžas ilgtspējīgu attīstību;
· atbilstību normatīvo aktu prasībām;
· darbinieku iesaisti un atbildību risku identificēšanā un mazināšanā.

Koledža risku pārvaldības procesā ievēro šādus risku vadības principus:
· Risku identificēšana
· Risku identificēšana notiek katra procesa ietvaros.
· Par risku īpašniekiem tiek noteikti attiecīgo procesu īpašnieki, kuri ir atbildīgi par risku atpazīšanu un vadību savā procesā.
· Risku apkopojums
· Procesos identificētie riski tiek apkopoti vienotā Koledžas risku reģistrā.
· Risku reģistrā tiek ietverta informācija par risku aprakstu, riska īpašnieku, novērtējumu un mazināšanas pasākumiem.
· Risku reģistru pārskata un apstiprina vadība ne retāk kā vienu reizi gadā.
· Risku novērtēšana
· Risku novērtēšana tiek veikta, izmantojot riska matricu, kas balstīta uz riska varbūtības un ietekmes vērtējumu.
· Atbilstoši novērtējumam riskiem tiek piešķirts riska līmenis (zems, vidējs, augsts, ļoti augsts).
· Riska vadības pieeja
· Atkarībā no riska līmeņa riska īpašnieks izvēlas piemērotu risku vadības stratēģiju: novērst, mazināt, sadalīt vai pieņemt risku.
· Būtiski riski ir tie, kuriem piešķirts augsts vai ļoti augsts līmenis, un tiem tiek nodrošināta pastiprināta vadība.

Šāda sistemātiska pieeja nodrošina, ka Koledža proaktīvi identificē, novērtē un pārvalda riskus, aizsargā savus resursus un reputāciju, kā arī veicina stratēģisko mērķu, akadēmiskās un saimnieciskās darbības sasniegšanu. Risku vadības metodoloģija tiek regulāri pārskatīta un uzlabota, nodrošinot to atbilstību gan iekšējām vajadzībām, gan normatīvo aktu prasībām. Tādejādi Koledža veido ilgtspējīgu un drošu vidi studentiem, darbiniekiem un citām ieinteresētajām pusēm.
[bookmark: _Toc213505916]Resursi

[bookmark: _Toc213505917]Cilvēkresursi
· Direktore – stratēģiskā vadība, atbild par kvalitātes sistēmas ieviešanu un attīstību.
· Direktora vietnieki (profesionālās izglītības, augstākās izglītības un pētniecības, ārējo sakaru un atbalsta jautājumos) – koordinē kvalitātes procesus savās jomās.
· Studiju programmu direktori – atbild par konkrēto programmu kvalitāti un atbilstību akreditācijas prasībām.
· Docētāji, kursu audzinātāji un pedagogi – nodrošina izglītības procesa kvalitāti tiešā mācību darbā.
· Metodiskā padome un metodiskās komisijas – koordinē mācību metodikas un studiju kvalitātes pilnveidi.
· Atbalsta personāls (grāmatvedība, IT, administratīvā nodaļa, infrastruktūras, ražošanas un materiāli tehniskā daļa, bibliotēka) – nodrošina vidi un resursus kvalitātes mērķu sasniegšanai.
· Studējošo pašpārvalde – nodrošina studentu līdzdalību kvalitātes procesos.

[bookmark: _Toc213505918]Darbinieku kompetences nodrošināšana
· Apmācības tiek organizētas visam personālam par jaunām sistēmām un digitālajām prasmēm, kā arī pa mērķgrupām (piem., pedagogiem atbilstoši normatīvo aktu prasībām).
· Obligātās kvalifikācijas prasības tiek piemērotas amatiem, kuros to nosaka normatīvie akti (pedagogiem, vadībai, darbiniekiem, kas strādā ar dokumentiem). Pārējiem darbiniekiem, izņemot tehnisko personālu, nepieciešama augstākā izglītība un vēlama pieredze attiecīgajā jomā.
· Jauni darbinieki tiek apmācīti un iepazīstināti ar amata pienākumiem, bet esošajiem darbiniekiem regulāri tiek nodrošinātas tālākizglītības iespējas.

[bookmark: _Toc213505919]Darbinieku apzināšanās par ieguldījumu kvalitātes mērķos
· Darbinieki tiek informēti par koledžas mērķiem, uzdevumiem un plāniem kopsapulcēs un nodaļu sapulcēs.
· Aktualitātes un jaunumi tiek nosūtīti uz darbinieku e-pastiem.
· Atgriezeniskā saite tiek nodrošināta ar darbinieku aptaujām, kopsapulču diskusijām, kā arī ar ierosinājumu dēli, kur var iesniegt priekšlikumus un norādīt uz problēmām.

[bookmark: _Toc213505920]Motivācijas un iesaistes veicināšana
· Veidojot darba grupas un komisijas, darbinieki tiek iesaistīti lēmumu pieņemšanā.
· Motivācija tiek nodrošināta ar saliedēšanās pasākumiem (talkas, ekskursijas, svētku svinības).
· Katru gadu darbiniekiem tiek izteiktas pateicības un atzinības, kā arī piešķirtas naudas balvas par ieguldījumu koledžas mērķu sasniegšanā.

[bookmark: _Toc213505921]Darba vides nodrošināšana
· Darba aizsardzība: darbojas darba aizsardzības inženieris, kurš reizi gadā organizē instruktāžu visiem darbiniekiem un apmācību jaunajiem darbiniekiem.
· Veselība: koledžā darbojas ārsta palīgs un medicīnas punkts.
· Ergonomika: tiek nodrošināta atbilstoša datortehnika un mēbeles, kas atbilst noteiktajiem standartiem.

[bookmark: _Toc213505922]Personāla pietiekamība
· Personāla skaits pašlaik atbilst koledžas darbības nodrošināšanai.
· Nepieciešamības gadījumā tiek nekavējoties izsludināti konkursi jaunu darbinieku piesaistei.
· Kadru piesaistes problēmas galvenokārt saistītas ar koledžas atrašanos lauku apvidū, taču līdz šim ir izdevies nodrošināt pilnu štatu.

[bookmark: _Toc213505923] Amatu apraksti un kompetenču matricas
· Visiem darbiniekiem ir sagatavoti amatu apraksti, kas nosaka amata pienākumus, atbildību un kvalifikācijas prasības.
· Jaunam darbiniekam pievienojoties kolektīvam, amata apraksts tiek izvērtēts un, ja nepieciešams, pielāgots konkrētajiem uzdevumiem.
· Kompetenču matrica tiek izmantota darbinieku prasmju un kvalifikācijas izvērtēšanai un pilnveides vajadzību identificēšanai.

	Amats
	Izglītības prasības
	Pieredze
	Kompetences / prasmes
	Atbildība kvalitātes nodrošināšanā

	Direktore
	Augstākā izglītība, vadības pieredze
	≥5 g. vadības darbā
	Stratēģiskā vadība, kvalitātes sistēmu pārzināšana, komunikācija
	Kvalitātes vadības sistēmas ieviešana un uzraudzība

	Direktora vietnieki
	Augstākā izglītība, jomas specifika
	≥3 g. vadības vai pedagoģiskā darbā
	Procesu vadība, normatīvo aktu pārzināšana, sadarbība
	Kvalitātes prasību nodrošināšana savā jomā

	Nodaļu vadītāji
	Augstākā izglītība attiecīgajā jomā
	≥2 g.
	Personāla vadība, procesa kontrole, atskaišu sagatavošana
	Kvalitātes nodrošināšana nodaļas līmenī

	Docētāji, pedagogi
	Augstākā izglītība, ped. kvalifikācija
	Vēlama
	Pedagoģiskās prasmes, mācību metodika, digitālās prasmes, zinātniskā darbība, komunikācija
	Studiju procesa kvalitāte

	Administratīvais personāls
	Augstākā izglītība (izņemot tehniskos amatus)
	Vēlama
	Dokumentu pārvaldība, IT prasmes
	Atbalsts kvalitātes procesiem

	Tehniskais personāls
	Vidējā/profesionālā izglītība
	Vēlama
	Tehniskās prasmes, darba drošība
	Nodrošina vidi kvalitātes sasniegšanai


Tabula Nr.5 Kompetenču matrica

[bookmark: _Toc213505924]Kompetenču vadība
Darbinieku kompetences tiek nodrošinātas, balstoties uz amatu aprakstos definētajām prasībām, regulāru snieguma izvērtēšanu un mērķētu profesionālās pilnveides pasākumu plānošanu. Koledža nodrošina, ka darbinieki tiek apmācīti atbilstoši amata pienākumiem un KVS prasībām, savukārt iegūtās prasmes tiek dokumentētas un izmantotas profesionālās attīstības vadībai.

[bookmark: _Toc213505925]Materiāltehniskais nodrošinājums
Materiāltehniskā nodrošinājuma apraksts atspoguļo Koledžas spēju nodrošināt nepieciešamos materiāltehniskos resursus mācību procesa, pētniecības, praktiskās apmācības un atbalsta darbību īstenošanai atbilstoši ISO 9001 kvalitātes vadības sistēmas prasībām.
Infrastruktūras, ražošanas un materiāli tehniskā daļa (turpmāk - IRMTD) organizē, uztur un pilnveido koledžas materiāltehnisko bāzi, nodrošinot drošu, funkcionālu un mūsdienu prasībām atbilstošu vidi audzēkņiem, studentiem, akadēmiskajam un atbalsta personālam. Tās darbība ir vērsta uz koledžas infrastruktūras, telpu un tehniskā aprīkojuma uzturēšanu, atjaunošanu un attīstību, nodrošinot kvalitatīvu mācību un darba vidi.

[bookmark: _Toc213505926]Telpas un infrastruktūra
IRMTD nodrošina un uztur koledžas infrastruktūru, rūpējoties par telpu tehnisko stāvokli, labiekārtojumu un drošības prasību ievērošanu. Telpu plānojums un aprīkojums tiek pielāgots mācību virzieniem un studiju programmu specifikai.
· Administratīvās telpas
Administratīvās telpas aprīkotas ar nepieciešamo biroja tehniku, mēbelēm un sakaru līdzekļiem, lai nodrošinātu efektīvu administratīvo, akadēmisko un atbalsta funkciju izpildi.
· Auditorijas un laboratorijas
Mācību telpas aprīkotas ar ergonomiskām mēbelēm, audiovizuālajām ierīcēm un mācību tehnoloģijām. Specializētajās laboratorijās nodrošināts aprīkojums atbilstoši autotransporta, augkopības, lopkopības, dārzkopības, kokrūpniecības un uzņēmējdarbības studiju programmu vajadzībām.
· Mācību poligoni un praktiskās apmācības bāze
Koledžā darbojas saimniecība un tehniskie poligoni, kuros nodrošināta lauksaimniecības tehnika un autotransportam paredzētā tehnika, iekārtas un instrumenti praktisko iemaņu apguvei. Studentiem ir iespēja apgūt profesionālās prasmes darbā ar lauksaimniecības mašīnām, dzīvnieku turēšanu, augkopības un dārzkopības tehnoloģijām.
· Siltumnīcas un izmēģinājumu lauki
Mācību procesā tiek izmantotas siltumnīcas un lauka platības, kurās studenti veic praktiskos darbus un pētījumus augkopības un dārzkopības jomā, kā arī apgūst lauksaimniecības tehnoloģiju pielietošanu reālos apstākļos.
· Bibliotēka un lasītava
Koledžas bibliotēka nodrošina pieeju drukātajiem un elektroniskajiem resursiem, tostarp datubāzēm, e-grāmatām un nozares žurnāliem. Lasītavas telpas ir pielāgotas gan individuālajam, gan grupu darbam, nodrošinot ērtu un mierīgu vidi studijām un pētniecībai. Tās aprīkotas ar datoriem, interneta pieslēgumu un iespēju izmantot digitālos resursus, veicot informācijas meklēšanu un darbu ar elektroniskajām datubāzēm. Bibliotēkā pieejama arī bibliotekāra konsultatīvā palīdzība informācijas avotu izvēlē un izmantošanā, tādējādi veicinot studentu prasmes meklēt, izvērtēt un izmantot informācijas avotus.
· Dienesta viesnīca
Koledžas dienesta viesnīca nodrošina studentiem un audzēkņiem dzīvošanas iespējas tuvu mācību vietai, ievērojot drošības un higiēnas prasības. Pieejama sporta zāle, atpūtas telpa un datorklase.
· Sporta un kultūras infrastruktūra
Koledžā ir pieejama sporta zāle, laukums un kultūras telpas, kas nodrošina iespējas nodarboties skolēniem, studentiem un darbiniekiem ar fiziskajām aktivitātēm, brīvā laika pasākumiem un kopienas iniciatīvām.
 
[bookmark: _Toc213505927]Tehniskais aprīkojums
Mācību telpas un auditorijas ir nodrošinātas ar nepieciešamo mūsdienīgu aprīkojumu studiju programmu apguvei. Lai nodrošinātu efektīvu mācību procesu, tiek izmantoti dažādi tehniskie līdzekļi: multimediju projektori, interaktīvās tāfeles un ekrāni, audio tehnikas aprīkojums, datori un planšetdatori. 
· Vispārējais aprīkojums
Auditorijās pieejamas multimediju ierīces, projektori, interaktīvās tāfeles un datori, kas nodrošina digitāli integrētu mācību vidi.
· Specializētais aprīkojums
· Autotransporta programmu īstenošanai pieejamas laboratorijas ar transporta diagnostikas, remonta un ekspluatācijas iekārtām.
· Kokrūpniecības programmu īstenošanai nodrošinātas kokapstrādes darbnīcas ar instrumentiem un mašīnām praktisko iemaņu apguvei.
· Lauksaimniecības un dzīvnieku audzēšanas programmu īstenošanai pieejama tehnika un aprīkojums, kas atbilst modernām lauksaimniecības tehnoloģijām (traktori, sējmašīnas, lopbarības sagatavošanas tehnika, mērierīces u.c.).
 
[bookmark: _Toc213505928]IKT nodrošinājums
Koledžai ir optiskais interneta pieslēgums ar caurlaidspēju 500/500 Mbps. Ir pieejams bezvadu tīkls gan mācību korpusos, gan studentu viesnīcā. Tīkls ir sadalīts segmentos: darbiniekiem un studējošajiem. 
Kā pamata komunikācijas un datu pārvaldības platformu koledža izmanto Microsoft 365 A1, kas nodrošina piekļuvi būtiskiem digitālajiem rīkiem. Tas ietver tīmekļa versijas populārākajām Office lietotnēm – Word, Excel, PowerPoint. Microsoft Teams tiek izmantots, lai organizētu attālinātas nodarbības, veiktu grupu darbu, sazinātos ar studējošajiem un kolēģiem, kā arī pārvaldītu uzdevumus un mācību materiālus. 
Katram lietotājam tiek nodrošināta OneDrive mākoņkrātuve failu glabāšanai un koplietošanai. Papildus tam pieejami arī rīki, piemēram, Forms aptaujām un testiem, kā arī SharePoint vietņu izveidei iekšējai informācijas apmaiņai. 
Visiem studējošajiem un akadēmiskajam personālam ir pieejams informatīvais un tehniskais atbalsts: itserviss@malnavaskoledza.lv. 
Koledžai ir sava interneta vietne – www.malnavaskoledza.lv, kas sniedz publisku informāciju par koledžas darbību. 
Koledžas mācībspēki aktīvi izmanto Moodle kā e-mācību vidi (https://ekursi.malnavaskoledza.lv), kas sniedz iespēju efektīvi pārvaldīt elektronisko mācību saturu. 
Mācību saturs ietver kursus par PLC pielietojumu un programmēšanu, inženiergrafiku, automobiļu elektrotehniku un spēkratu uzbūvi, kas paredz specializētas programmatūras izmantošanu. 
Koledža nodrošina piekļuvi licencētai programmatūrai audzēkņiem un mācībspēkiem, piemēram, Electude, SolidWorks, AutoCAD. 
 
[bookmark: _Toc213505929]Atbalsta resursi
· Bibliotēkas fonds
Malnavas koledžas bibliotēkas fonds ir nozīmīga mācību vides sastāvdaļa, kas nodrošina studentiem un personālam piekļuvi plašam informatīvo resursu klāstam. Krājums tiek regulāri papildināts ar jaunākajām nozares grāmatām un mācību līdzekļiem, kas atbilst koledžas īstenotajām studiju programmām lauksaimniecībā, tehnikā, mežsaimniecībā un citās jomās. Bibliotēkas piedāvātie materiāli palīdz studentiem padziļināt teorētiskās zināšanas un attīstīt praktiskās iemaņas, kā arī veicina pētniecisko darbu un profesionālo izaugsmi. Sadarbībā ar Latvijas Biozinātņu un tehnoloģiju universitāti bibliotēkas fonds tiek sistemātiski pilnveidots, nodrošinot aktuālu un kvalitatīvu mācību literatūru studiju procesa atbalstam.
· Sadarbība ar uzņēmumiem par prakses vietām
LBTU Malnavas koledža aktīvi sadarbojas ar vietējiem un reģionālajiem uzņēmumiem, lai nodrošinātu izglītojamajiem un studējošiem kvalitatīvas un jēgpilnas prakses iespējas. Šī sadarbība ir būtiska profesionālajai attīstībai, jo tā ļauj pielietot teorētiskās zināšanas reālā darba vidē, iegūt praktiskas iemaņas un veidot kontaktus ar potenciālajiem darba devējiem.
Lai prakse varētu noritēt uzņēmumā, tiek noslēgts trīspusējais prakses līgums, kas aizsargā visas iesaistītās puses un nodrošina, ka prakse tiek īstenota atbilstoši izglītības programmas vai studiju plānam, vienlaikus veicinot sadarbību starp izglītības iestādi un uzņēmumu.
Prakses laikā uzņēmumā izglītojamajam vai studentam tiek nozīmēts prakses vadītājs, kurš atbild par prakses norisi, tās kvalitāti, drošību un atbilstību prasībām. Arī no koledžas puses tiek nodrošināts prakses vadītājs, kurš sniedz konsultācijas, palīdz izvēlēties piemērotu prakses vietu, sagatavo nepieciešamo dokumentāciju un kalpo kā saikne starp izglītojamo un uzņēmumu, sekmējot veiksmīgu prakses norisi.
Vidējās profesionālās izglītības programmās prakses organizācijā tiek izmantota digitālā platforma Edy365 – pilnvērtīga e-prakses vide, kas ļauj pārvaldīt prakses procesu. Tajā uzņēmumi publicē prakses piedāvājumus, izglītojamie izvēlas sev piemērotāko prakses vietu, dokumentē paveikto, bet izglītības iestāde seko līdzi procesam un apkopo rezultātus. Augstākās izglītības programmās prakse norit bez šīs platformas, tomēr ar tādu pašu mērķi – nodrošināt kvalitatīvu un atbilstošu profesionālo pieredzi.
Koledža piedāvā arī karjeras konsultācijas, organizējot mācību ekskursijas uz uzņēmumiem vai aicinot uzņēmumu pārstāvjus uz koledžu. Šajos pasākumos izglītojamie un studenti saņem padomus par prakses izvēli, darba tirgus tendencēm un sadarbības iespējām ar potenciālajiem darba devējiem. Karjeras atbalsts palīdz apzināt savas stiprās puses un veidot skaidru redzējumu par nākotnes profesiju.
Prakses noslēgumā izglītojamie un studenti sagatavo pārskatu par paveikto, pēc kā notiek prakses aizstāvēšana, daloties ar iegūtajām prasmēm un kompetencēm, izvērtējot sasniegtos rezultātus, gūto pieredzi un prakses nozīmi turpmākajā profesionālajā attīstībā. Izglītības iestāde apkopo uzņēmumu sniegto atgriezenisko saiti par prakses rezultātiem, izmantojot to prakses procesa pilnveidošanai, lai nodrošinātu augstāku izglītības kvalitāti un labāku sagatavotību darba tirgum.
· Transporta pieejamība studentu un darbinieku vajadzībām
Tiek nodrošināta transporta pieejamība studentu, akadēmiskā un tehniskā personāla mobilitātei, kā arī materiālu un tehnikas pārvadājumiem mācību un saimnieciskām vajadzībām. Koledžas rīcībā ir dažāda tipa transportlīdzekļi, kas tiek izmantoti gan studiju procesa nodrošināšanai – izbraukumiem uz mācību saimniecībām, prakses vietām un sadarbības uzņēmumiem –, gan saimnieciskajiem darbiem koledžas teritorijā. Transporta pieejamība veicina studiju un darba procesa nepārtrauktību, nodrošinot iespēju operatīvi risināt loģistikas jautājumus un sekmīgi īstenot izglītības programmu praktiskās daļas. Vajadzības gadījumā tiek izmantots arī sadarbības partneru un sabiedriskā transporta tīkls, lai nodrošinātu ērtu un drošu nokļūšanu līdz mācību vietai vai darba pienākumu veikšanas vietai.

[bookmark: _Toc213505930]Uzturēšana un pilnveide
Materiāltehniskie resursi tiek regulāri uzturēti, pārbaudīti un modernizēti, ievērojot profilaktiskās apkopes un remontdarbu grafikus.
IRMT daļa veic aprīkojuma tehniskā stāvokļa uzraudzību, bojājumu novēršanu un nepieciešamo detaļu nomaiņas.
Resursu atjaunošana tiek plānota ilgtermiņā, balstoties uz nolietojuma novērtējumu, finanšu iespējām un mācību procesa attīstības vajadzībām.
Modernizācijas pasākumi tiek iekļauti koledžas ikgadējā materiāltehniskās bāzes uzlabošanas plānā, kas saskaņots ar vadību un kvalitātes vadības sistēmas prasībām.
Vadība iespēju robežās apņemas nodrošināt resursus KVS uzturēšanai un pilnveidošanai.

[bookmark: _Toc213505931]Piegādātāju novērtēšana

Piegādātāji un ārējie pakalpojumu sniedzēji būtiski ietekmē Koledžas sniegto pakalpojumu un procesu kvalitāti. Viņu spēja nodrošināt prasībām atbilstošas preces un pakalpojumus ietekmē koledžas spēju izpildīt gan studējošo, gan citu iesaistīto pušu prasības un veicināt akadēmiskās un administratīvās darbības efektivitāti. Tādēļ piegādātāju izvēle, novērtēšana un regulāra uzraudzība ir viens no priekšnoteikumiem stabilai un pastāvīgi uzlabojamai kvalitātes vadības sistēmai.

[bookmark: _Toc213505932]Novērtēšanas principi
· Atbilstības nodrošināšana. Piegādātājam ir jāspēj nodrošināt atbilstošu kvalitāti un izpildīt līgumsaistības, ņemot vērā LBTU "Malnavas koledža" specifiskās vajadzības un studiju procesa prasības.
· Pastāvīga uzraudzība un izvērtēšana.  Novērtēšana notiek ne tikai piegādātāja izvēles sākumā, bet arī regulāri sadarbības laikā, lai pārliecinātos par piegādātāja snieguma noturību un atbilstību KVS prasībām.
· Pierādījumu bāzētība. Novērtējuma pamatā ir objektīvi pierādījumi, piemēram, piegāžu kvalitāte, termiņu ievērošana, dokumentācija, incidenti un sūdzības, kas attiecas uz LBTU "Malnavas koledža" specifiskajiem procesiem.
· Sadarbība un uzlabošana.  Mērķis ir ne tikai kontrolēt piegādātāju darbību, bet veidot savstarpēju sadarbību un atbalstīt piegādātāju veiktspējas uzlabošanu, kas ilgtermiņā nodrošina koledžas kvalitātes mērķu sasniegšanu.
· Riska pieeja. Svarīgākiem piegādātājiem (piemēram, tiem, kas nodrošina studiju procesā būtiskus pakalpojumus vai resursus) tiek piemērota stingrāka kontrole un biežāka novērtēšana, lai samazinātu darbības riskus LBTU "Malnavas koledža" KVS.
Lai nodrošinātu efektīvu un pārdomātu piegādātāju novērtēšanas procesu, LBTU "Malnavas koledža" izveido centralizētu piegādātāju novērtēšanas reģistru vai datubāzi. Šajā reģistrā tiek sistemātiski uzkrāta visa būtiskākā informācija par piegādātāju novērtējumiem, vēsturiskie dati un identificētās tendences. Tas ļauj veikt regulāru analīzi un pieņemt pārdomātus lēmumus par piegādātāju izvēli un sadarbības turpināšanu.
Piegādātāju risku klasifikācija — sadalot piegādātājus kritiskajos, vidējā riska un zemā riska kategorijās — palīdz precīzi noteikt novērtēšanas biežumu un pievērst uzmanību katram piegādātājam atbilstoši tā nozīmei LBTU "Malnavas koledža" darbībā. Šāda pieeja ļauj fokusēt resursus tur, kur tie ir visvairāk nepieciešami, vienlaikus saglabājot pilnīgu kontroli pār visiem piegādātājiem.
Regulāra un atklāta komunikācija ar piegādātājiem ir būtiska kvalitātes nodrošināšanas sastāvdaļa. Piegādātāji tiek informēti par novērtēšanas rezultātiem, tādējādi veidojot savstarpēju uzticību un veicinot viņu iesaisti kopīgu uzlabošanas plānu izstrādē un īstenošanā. Tas nodrošina pastāvīgu kvalitātes pilnveidi visos LBTU "Malnavas koledža" procesos.
· Novērtēšanas biežums
· Sākotnējā izvērtēšana — pirms piegādātāja uzsāk sadarbību ar LBTU "Malnavas koledža", lai pārliecinātos par atbilstību KVS prasībām un koledžas specifiskajām vajadzībām.
· Regulāra periodiska novērtēšana — vismaz reizi gadā vai atbilstoši līgumam, lai sekotu līdzi piegādātāja sniegumam un uzturētu kvalitātes kontroli.
· Papildu novērtēšana — pēc būtiskiem incidentiem, neatbilstībām vai sūdzībām, kā arī, ja piegādātāja riska līmenis ir paaugstināts.
· Izmaiņu gadījumā — ja mainās piegādātāja darbības apjoms, veids vai citi kritiski apstākļi, kas var ietekmēt piegāžu kvalitāti vai atbilstību.
· Atbildīgie par novērtēšanu
· Kvalitātes vadītājs
Vada piegādātāju novērtēšanas procesu LBTU "Malnavas koledža", nodrošina metodoloģijas ievērošanu, dokumentēšanas kārtību un sniedz konsultatīvu atbalstu procesā.
· Procesa vai struktūrvienības vadītājs (atkarībā no piegādātāja pakalpojumu vai preču jomas) Veic ikdienas novērtējumu, apkopo pierādījumus par piegādātāja sniegumu, ierosina korektīvās darbības un sadarbojas ar kvalitātes vadītāju.
· Iepirkumu vadība
Piedalās piegādātāju izvērtēšanā no līgumu un finanšu aspektiem, nodrošina piegāžu atbilstību līgumos un LBTU "Malnavas koledža" prasībām.

[bookmark: _Toc213505933]Kvalitātes vadības sistēmas uzturēšana

[bookmark: _Toc213505934]Gada plānošana
Gada plānošana nodrošina strukturētu KVS uzturēšanas ciklu un kalpo kā pamats visām sistēmas darbībām. Tās ietvaros koledža nosaka nākamā gada mērķus, uzdevumus un aktivitātes, iekļaujot iekšējos auditus, dokumentācijas pārskatīšanu, uzlabojumu īstenošanu, risku vadību un darbinieku kompetenču attīstības pasākumus. Plāns tiek saskaņots ar vadību un struktūrvienību vadītājiem, nodrošinot resursu pieejamību un savlaicīgu izpildes uzsākšanu. Apstiprinātais gada plāns rada skaidru pamatu KVS uzraudzībai un nodrošina, ka kvalitātes mērķi tiek risināti sistemātiski un pārskatāmi.

[bookmark: _Toc213505935]Sistēmas dokumentācijas uzturēšana
Sistēmas dokumentācijas uzturēšana nodrošina, ka KVS procedūras, instrukcijas, politikas un rokasgrāmata ir aktuālas, savstarpēji saskaņotas un atbilstošas ISO 9001 prasībām. Dokumentācija tiek regulāri pārskatīta, ņemot vērā izmaiņas normatīvajos aktos, procesā, organizatoriskajā struktūrā un auditē konstatētās vajadzības. Katras izmaiņas tiek kontrolētas, reģistrētas un savlaicīgi komunicētas darbiniekiem, nodrošinot vienotu izpratni un konsekventu procedūru piemērošanu. Aktualizēta dokumentācija ir būtisks priekšnoteikums efektīvai procesu vadībai un atbilstības nodrošināšanai.

	N.p.k. 
	Nosaukums 
	Veids 

	1 
	Kvalitātes vadības sistēmas rokasgrāmata 
	dokuments

	2 
	Vadības pārskats 
	dokuments

	3 
	Iekšējo auditu programma 
	dokuments

	4 
	Iekšējā audita plāns 
	dokuments

	5 
	Iekšējā audita atskaite 
	dokuments

	6 
	Normatīvo aktu saraksts 
	procesu apraksti, normatīvo aktu reģistrs

	7 
	KVS mērķi 
	rokasgrāmatā 

	8 
	Risku novērtējums un matrica 
	dokuments/rokasgrāmata/procesu apraksti 

	9 
	KVS apmācību apliecinājums 
	MS Teams 

	10 
	Neatbilstību reģistrs 
	dokuments

	11 
	Dokumentu shēmu klasifikators (nomenklatūra) 
	dokuments

	12 
	Piegādātāju novērtējums 
	dokuments

	13 
	Struktūrshēma 
	rokasgrāmatā 

	14 
	Procesu dokumentācija 
	procesu apraksti, iekšējie normatīvie akti

	15 
	Mērīšana (KPI) 
	procesu KPI procesu aprakstos 

	16
	Kvalitātes politika
	rokasgrāmatā


Tabula Nr. 6 KVS dokumentu saraksts
[bookmark: _Toc213505936]Iekšējā audita process
Iekšējie auditi nodrošina neatkarīgu un objektīvu KVS atbilstības, efektivitātes un procesu disciplīnas izvērtējumu. Auditēšanas ciklā ietilpst auditu plāna sagatavošana, auditu programmu izstrāde un saskaņošana, faktisku pārbaužu veikšana un pierādījumu vākšana, kā arī auditu atskaišu sagatavošana ar konstatējumiem un ieteikumiem. Auditi palīdz identificēt gan atbilstības trūkumus, gan labās prakses piemērus, tādējādi veidojot pamatu mērķtiecīgiem uzlabojumiem. Auditu rezultāti tiek analizēti vadības pārskatā, nodrošinot sistēmiski balstītus lēmumus par KVS tālāku attīstību.

[bookmark: _Toc213505937]Neatbilstību un korektīvo darbību vadība
Neatbilstību un korektīvo darbību vadība nodrošina strukturētu un savlaicīgu konstatēto problēmu novēršanu. Identificētās neatbilstības tiek reģistrētas, un tiek veikta cēloņu analīze, lai nodrošinātu izpratni par problēmas pamatfaktoriem. Pamatojoties uz analīzi, tiek definēti un ieviesti korektīvie pasākumi, kuru mērķis ir novērst neatbilstības atkārtošanos. Pēc pasākumu īstenošanas tiek izvērtēta to efektivitāte, nodrošinot, ka veiktās darbības sniedz reālu rezultātu. Šis process stiprina KVS efektivitāti un veicina koledžas darbības stabilitāti.

[bookmark: _Toc213505938]Nepārtrauktu uzlabojumu vadība
Nepārtrauktu uzlabojumu process nodrošina mērķtiecīgu un strukturētu pieeju sistēmas attīstībai un inovāciju ieviešanai. Uzlabojumu priekšlikumi tiek apkopoti no darbiniekiem, auditiem, klientu atsauksmēm un citiem informācijas avotiem. Tie tiek izvērtēti pēc ietekmes, ieguldījumu apjoma un iespējamiem ieguvumiem, nosakot prioritātes un nepieciešamos resursus. Apstiprinātie pasākumi tiek plānoti, ieviesti un uzraudzīti, savukārt rezultāti tiek izvērtēti, lai nodrošinātu izmērāmu pienesumu kvalitātes uzlabošanai. Process ir cieši saistīts ar KPI uzraudzību, risku vadību un vadības pārskatu.

[bookmark: _Toc213505939]Risku vadība
Risku vadība nodrošina proaktīvu pieeju potenciālo negatīvo ietekmju identificēšanai un mazināšanai visās koledžas darbības jomās. Riska identifikācija tiek veikta regulāri un procesa līmenī, analizējot iespējamos apdraudējumus mērķu sasniegšanai. Katram riskam tiek noteikti vadības pasākumi, kas vērsti uz riska novēršanu, samazināšanu vai tā sekmīgu kontroli. Pasākumu izpilde tiek uzraudzīta, un pēc īstenošanas tiek veikta atkārtota risku novērtēšana, lai pārbaudītu to efektivitāti. Risku vadība nodrošina stabilu lēmumu pieņemšanu, plānošanu un KVS noturību pret pārmaiņām.

[bookmark: _Toc213505940]KPI uzraudzība un analīze
Procesu snieguma rādītāju jeb KPI uzraudzība nodrošina datu balstītu priekšstatu par koledžas KVS sniegumu un mērķu izpildes progresu. Regulāri tiek apkopoti un analizēti rādītāji, kas raksturo auditu izpildi, neatbilstību slēgšanas savlaicīgumu, risku vadības pasākumu izpildi un citus būtiskus sistēmas aspektus. Analīzes rezultāti tiek prezentēti vadībai, identificējot tendences, problēmjomas un uzlabojumu iespējas. KPI uzraudzība ir būtisks instruments KVS attīstībai un vadības lēmumu sagatavošanai.

[bookmark: _Toc213505941]Vadības pārskats
Vadības pārskats nodrošina stratēģisku KVS izvērtējumu, apkopojot informāciju par auditiem, KPI rezultātiem, neatbilstībām, riskiem, uzlabojumu pasākumiem un resursu izmantošanu. Pārskata ietvaros vadība analizē sistēmas piemērotību un efektivitāti, nosaka nepieciešamos uzlabojumus un pieņem lēmumus par turpmākajām prioritātēm un resursu nodrošinājumu. Vadības pārskats noslēdz KVS ikgadējo ciklu un veido pamatu nākamā gada plānošanai, nodrošinot sistēmisku, uz datiem balstītu pieeju kvalitātes vadībai.

[bookmark: _Toc213505942]Dokumenta izmaiņu reģistrs

